**Lietošanas instrukcija: informācija lietotājam**

**Borskābes RFF 30 mg/ml uz ādas lietojams šķīdums**

*Acidum boricum*

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai kā ārsts vai farmaceits Jums teicis.

- Saglabājiet šo instrukciju! Iespējams, ka vēlāk to vajadzēs pārlasīt.

- Ja Jums nepieciešama papildus informācija vai padoms, vaicājiet farmaceitam.

- Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Skatīt 4. punktu.

- Ja pēc 3‑5 dienām nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt:**

1. Kas ir Borskābes RFF šķīdums un kādam nolūkam to lieto

2. Kas Jums jāzina pirms Borskābes RFF šķīduma lietošanas

3. Kā lietot Borskābes RFF šķīdumu

4. Iespējamās blakusparādības

5 Kā uzglabāt Borskābes RFF šķīdumu

6. Iepakojuma saturs un cita informācija

**1. Kas ir Borskābes RFF šķīdums un kādam nolūkam to lieto**

Zāles lieto ārīgi.

Borskābes RFF šķīdumam piemīt baktericīdas īpašības.

Borskābes RFF šķīdumu lieto:

- auss ārējās ejas iekaisuma ārstēšanai;

- ādas strutainu infekciju (piodermijas) gadījumā, bojātās vietas apstrādei.

Ja pēc 3‑5 dienām nejūtaties labāk vai jūtaties sliktāk, Jums jākonsultējas ar ārstu.

**2. Kas Jums jāzina pirms Borskābes RFF šķīduma lietošanas**

**Nelietojiet Borskābes RFF šķīdumu šādos gadījumos:**

- ja Jums ir alerģija pret borskābi vai kādu citu 6. punktā minēto šo zāļu sastāvdaļu;

- ja Jums ir vaļējas brūces;

- ja Jums jālieto zāles uz plašiem ādas laukumiem;

- bērniem līdz 12 gadu vecumam;

- ja Jums ir nieru slimības ar urīna izvades traucējumiem;

- ja Jūs esat grūtniece vai barojat bērnu ar krūti.

**Brīdinājumi un piesardzība lietošanā**

Pirms zāļu Borskābes RFF šķīduma lietošanas konsultējieties ar ārstu, farmaceitu vai medmāsu.

Ilgstoši lietojot uz plašiem ādas laukumiem, iespējama borskābes uzsūkšanās. Var rasties saindēšanās pazīmes (skatīt 4.punktu).

Ilgstoši lietojot, iespējama matu daļēja vai pilnīga izkrišana, ādas apsārtums, zvīņošanās, paaugstināta vai pazemināta ķermeņa temperatūra.

Nepieļaujiet iekļūšanu acīs, mutes dobumā un uz citām gļotādām.

**Citas zāles un Borskābes RFF šķīdums**

Pastāstiet ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot.

Borskābe ķīmiski ir nesavienojama ar polivinilspirtu un tanīniem.

**Borskābes RFF šķīduma lietošana kopā ar uzturu, dzērienu un alkoholu**

Uzturs zāļu iedarbību neietekmē.

**Grūtniecība un barošana ar krūti**

Zāļu lietošanas drošums grūtniecības laikā nav pārbaudīts, tādēļ grūtniecības un barošanas ar krūti periodā to lietot nedrīkst.

**Transportlīdzekļu vadīšana un mehānismu apkalpošana**

Zāles neietekmē spēju vadīt transportlīdzekļus un apkalpot mehānismus.

**3. Kā lietot Borskābes RFF šķīdumu**

Vienmēr lietojiet šīs zāles tieši tā, kā aprakstīts šajā instrukcijā vai kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

Borskābes RFF šķīdumu lieto ārīgi.

*Pieaugušie un gados vecāki cilvēki*

2‑3 reizes dienā apstrādāt bojātās vietas.

*Pusaudži no 12 gadu vecuma*

Nav veikti klīniskie pētījumi, nav pieejamas devu rekomendācijas.

**Lietošana bērniem un pusaudžiem**

Borskābes RFF šķīdumu nedrīkst lietot bērniem līdz 12 gadu vecumam, jo nav pietiekamas informācijas par lietošanas drošumu.

**Ja esat lietojis Borskābes RFF šķīdumu vairāk nekā noteikts**

Lietojot uz ādas, pārdozēšana novērota ļoti reti.

Pārdozējot zāles (ja lieto ilgstoši un uz plašas ādas virsmas), sevišķi slimniekiem ar nieru funkciju traucējumiem, iespējama akūta un hroniska intoksikācija, kas izpaužas ar sliktu dūšu, vemšanu, caureju, izsitumiem uz ādas, epitēlija lobīšanos, galvassāpēm, neskaidru apziņu, krampjiem, akūtiem nieru funkciju traucējumiem, piemēram, samazinātu urīna izdali. Ļoti retos gadījumos var iestāties šoks.

Pasākumi saindēšanās gadījumā

Ja notikusi saindēšanās: jāpārtrauc Borskābes RFF šķīduma lietošana. Jānomazgā apstrādātā āda un jākonsultējas ar ārstu par tālāko rīcību.

**Ja esat aizmirsis lietot Borskābes RFF šķīdumu**

Nelietojiet dubultu devu, lai aizvietotu aizmirsto devu.

**Ja Jūs pārtraucat lietot Borskābes RFF šķīdumu**

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, Borskābes RFF šķīdums var izraisīt blakusparādības, kaut arī ne visiem tās izpaužas.

*Nav zināmi* (nevar noteikt pēc pieejamajiem datiem):

• ja zāles lieto ilgstoši uz plašiem ādas laukumiem, borskābe var uzsūkties un var rasties saindēšanās pazīmes (skatīt 3. punktu).

Ziņošana par blakusparādībām

Ja Jums rodas jebkādas blakusparādības, konsultējieties ar ārstu, vai farmaceitu vai medmāsu. Tas attiecas arī uz iespējamām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV‑1003. Tīmekļa vietne: www.zva.gov.lv. Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Borskābes RFF šķīdumu**

Uzglabāt oriģinālā iepakojumā.

Uzglabāt temperatūrā līdz 25°C.

Uzglabāt bērniem neredzamā un nepieejamā vietā.

Nelietot šīs zāles pēc derīguma termiņa beigām, kas norādīts uz kastītes un pudelītes pēc „Derīgs līdz”.

Derīguma termiņš attiecas uz norādītā mēneša pēdējo dienu.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko Borskābes RFF šķīdums satur**

Aktīvā viela: 1 ml šķīduma satur 30 mg borskābes.

Citas sastāvdaļas: etilspirts 96 %, attīrīts ūdens.

**Borskābes RFF šķīduma ārējais izskats un iepakojums**

Zāles ir dzidrs, bezkrāsains šķidrums ar etilspirta smaržu.

Pa 25 ml tumša stikla pudelītē, kas aizvākota ar uzskrūvējamu plastmasas vāciņu.

Pudelītei uzlīmēta etiķete.

Pudelīte ar pievienoto lietošanas instrukciju iepakota kartona kastītē.

**Reģistrācijas apliecības īpašnieks un ražotājs**

AS “Rīgas farmaceitiskā fabrika”

Ozolu iela 10, Rīga, LV‑1005, Latvija

Telefons: 67355550, 67355551

Fakss: 67355551

E‑pasts: rff@rff.lv

**Šī lietošanas instrukcija pēdējo reizi pārskatīta:** 01/2018